khistorydata/jeongjo-sjw-relations huggingface dataset:
정조 6년
大司憲金履素。大司諫李在學。司諫尹長烈。掌令魚錫齡。持平柳協基李顯模等箚曰。伏以。噫嘻。痛矣。至凶獰如澤徵。而尙今戴頭。絶悖逆如有白。而忽又徑斃。古今天下。寧有是也。逆澤之結案。今幾日矣。昨因三司之啓。幸蒙允兪之音。卽地磔裂。晷刻猶緩。卽伏見擧條批旨。以依前下敎擧行改下。噫嘻。此何事也。大逆結案之八日假息。已是前古所未有者。況有再昨之獄中凶變。則尤不容暫時留置於地上。而伊日禁堂請對。而以賓筵之遲待。假凶賊一日之生。昨日合辭準請。而以擧條之未下。假凶賊二日之生。一日二日。拖至今三日。啓批則旣允而旋靳。凶賊則將戮而復延。久假獰頑之命。一任兇毒之肆。又不知生出何等凶變。自夫搢紳大夫。下至市井匹庶。無不痛心扼腕曰。此賊不戮。國不國人不人矣。秉彝所同。群情遑遑。臣等雖甚無似。名以法官。沁沁然忍與此賊共生。則不但有愧於獄卒。亦將無辭於輿儓。此臣等所以瀝血齊籲。不得請則不敢止者也。伏願聖明。更加三思。依賓對時所下批旨。令該府卽刻擧行焉。至若有白之窮凶極惡。與澤徵毫無差間。而結案之只止誅身。已是失刑之大者。而未及肆市。今忽致斃。王綱頹矣。輿憤激矣。孥典之不得追施。雖有定式。元惡之當用極律。有關大義。古則賊敦雖死。而有跪斬之例。近則逆能雖斃。而有追律之啓。況且賊未斃之前。已請大逆之律。則今此收孥之請。與追施之法。大有異焉。臣等謂物故罪人有白。亟施孥籍之典。斷不可已也。逆囚之守直救療。固當十分嚴愼。況此白賊。乃是已結案未伏法之罪人。而旣無受訊之事。遽有徑斃之擧。使萬古所無之劇賊。不得施顯戮之典。該府烏得免疎虞之失。金吾諸堂。竝命譴罷。當該都事。拿問處之。救療官令攸司嚴勘。以爲重獄體懲後弊之道。取進止。答曰。省箚具悉。首陳事。卿等未聞昨日筵敎乎。次陳事。決不可撓改。末端事。堂郞何知不允。至於救療之官。宜施懲治之典。以勵日後。令攸司科罪。
정조 6년
正言韓用龜疏曰。伏以。臣積犯慢命之科。冒上訟罪之章。日夕悚蹙。惟大何是俟。迺者恩罰不降。溫批繼下。臣於是。惶愪感激。益不知其死所也。噫。干紀亂倫之劇惡大憝。莫過於丙丁諸賊。至今追思。猶覺骨顫膽掉。恨不能食肉寢皮。而豈意今日又生此兩賊。一套相傳。萬惡俱備。情跡之陰慘。設計之巧密。至此之極耶。何幸乾道孔昭。天鑑高懸。魑魅之狀。鬼蜮之謀。次第彰露於移蹕親訊之日。旣熄之義理。將墜之倫綱。庶幾有復明之道。而惟我殿下。以虞舜恤刑之德。軫殷湯解網之仁。諸囚之情節未究。酌處之成命遽下。此雖出於天地好生之德。而獄體之虧損。群情之駭惑。顧當如何哉。噫嘻。痛矣。世道日下。天彛浸泯。凡於六七年之間。旣有埋凶挾匕之變。又有詬天罵日之逆。此乃天地間莫大之變怪也。惟其奮發掃蕩之方。亶在於殿下一轉移之間。而每於鞫獄鋤治之際。仁恕太過。法綱甚疎。恢蕩之政。終歸姑息之地。爲今日北面於殿下者。孰不爲之慨歎。而憂憤也哉。惟此許多鞫囚之綢繆情節。狼藉難掩。昭布耳目。此亦拔本除根之一大機會。而今若不論情跡之緊歇。罪犯之輕重。一竝全釋。置之勿問之科。則古聖王眚災肆赦。脅從罔治之道。不當律之於此等大獄。而羸豕躅躑之憂。滋蔓難圖之患。尤有甚於方來。此豈杜禍源折奸萌之道哉。臣雖不敢以言官自處。而事在目下。義難終默。忠憤所激。敢貢愚忱。伏願亟命有司。更加究覈。以重國法。以解衆惑焉。仍伏念。臺閣之任。非閒司漫職之比。當此懲討方張之時。尤不當一日虛縻。而臣之區區私義。終無進身之路。則日夕之所祈祝。惟在於遄被鈇鉞之誅。少贖違傲之罪而已。伏乞天地父母。曲賜矜諒。亟許鐫削。以安私分。千萬至祝。臣無任屛營祈懇之至。省疏具悉。所陳。悉諭諸批。爾其勿辭察職。
정조 6년
壬寅七月初五日辰時。上御誠正閣。軍士房承旨入侍時。左副承旨金宇鎭。假注書趙衍德。記注官金健修金鳳顯。以次進伏訖。上曰。提調若仕進於藥房。則入侍事。分付。賤臣承命出。回奏曰。不爲仕進云矣。上曰。政官出去與否。知來。賤臣承命出。回奏曰。姑未出去云矣。上曰。從事官具綜。來待政院事。分付。賤臣承命出傳。命退。承史以次退出。
정조 6년
壬寅七月初五日午時。上御誠正閣。禮房承旨入侍時。右副承旨李世奭。假注書趙衍德。記注官金健修金鳳顯。以次進伏訖。上曰。左副承旨與二直提學入侍事。分付。賤臣承命出。與金宇鎭鄭志儉偕入進伏。上曰。兪恒柱事。日昨下敎。果何如云耶。世奭曰。以本道査啓觀之。挾妓張樂。猶未淸脫。而今此下敎。實出曲念之至意。臣等實不勝欽歎矣。上曰。李宗燮曾經正乎。世奭曰。姑未經矣。命世奭先退。上曰。今月初次講。當以處暑前爲之。以召講義。自本閣草記。可也。命退。諸臣以次退出。
정조 6년
行都承旨嚴璹藥院進。左承旨徐有防坐直。右承旨李亨元坐。左副承旨金宇鎭坐。右副承旨鄭志儉坐。同副承旨李世奭坐直。注書趙興鎭藥院直李祖承病。假注書趙衍德仕直。事變假注書馬思仁仕。
정조 6년
徐有防啓曰。玉堂上下番俱空。事甚未安。校理金履正。由限已過。卽爲牌招入直。何如。傳曰。允。
정조 6년
又啓曰。校理金履正陳疏入啓。副校理李鼎揆。修撰李頤祥在外。玉堂上下番俱空。已至多日。未差之代。政官牌招。開政差出。待下批牌招入直。何如。傳曰。允。
정조 6년
傳于金宇鎭曰。軍士房承旨入侍。科次同爲入侍。
정조 6년
徐有防啓曰。明日抄啓文臣親臨課講爲之事。命下矣。處所。以何處爲之乎。敢稟。傳曰。當於便殿爲之。試所承旨。則該房當以奉審出去。同副入侍。
정조 6년
李亨元啓曰。同副承旨李時秀。今日不爲仕進。卽爲牌招。何如。傳曰。許遞。前望單子入之。
정조 6년
李亨元啓曰。新除授右副承旨鄭志儉。卽爲牌招察任。何如。傳曰。允。
정조 6년
傳于李亨元曰。禁府堂上前望單子入之。
정조 6년
金吾堂上前望單子入之。判義禁韓光會。知義禁趙㻐。同義禁洪檢李𡊠落點。
정조 6년
傳于李世奭曰。禁府堂上。不可暫曠。新除授禁府堂上。竝卽牌招。斯速謝恩。
정조 6년
李世奭啓曰。新除授同義禁洪檢。方在罷散中。何以爲之。敢稟。傳曰。敍用。
정조 6년
兵曹口傳政事。副司直洪檢。
정조 6년
有政。吏批。判書李命植牌不進。參判鄭一祥進。參議趙鼎鎭進。左承旨徐有防進。以沈樂洙爲校理。洪文泳爲副修撰。李謙煥爲刑曹參議。
정조 6년
兵批。判書金熤病。參判徐有寧式暇。參議趙時偉病。參知柳誼入直進。左副承旨金宇鎭進。訓鍊正單吳毅常。副司直蔡弘履尹塾申應顯。
정조 6년
備忘記。臺啓未停。雖不發配。旣非置辟之囚。則當此潦炎。具枷杻。許久置之獄中。不無徑斃之慮。未發配罪人有喆解枷囚。以待結末。此非該府爭執之事。斯速擧行。擧行形止。待新除堂上出仕。使卽草記。如是下敎之後。萬一遲滯。當該入直都事。當各別處分。以此分付。
정조 6년
以京畿監司今秋巡路巡牙兵習操。依節目設行。令廟堂。稟旨分付事狀啓。傳于李世奭曰。守摠操鍊。旣軫民事。日前特令停止。況此巡牙兵習操之閑漫事乎。此時撓民之政。不可屬之詰戎。而不念闊狹。停操事。回諭。未報來道內諸營水陸操。今年亦竝姑停之意。自備局。分付。
정조 6년
金宇鎭。以兵曹言啓曰。今七月十三日大駕詣宗廟展謁。詣景慕宮展拜時。以何營軍兵隨駕。何營軍兵留陣。而禁軍。馬步軍。幾番幾哨磨鍊乎。敢稟。傳曰。以訓局步軍十五哨。馬軍四哨。爲先後廂。禁軍五番隨駕留陣外。留營置之。
정조 6년
李世奭。以義禁府言啓曰。甲山兼任三水前府使李延喆。拿囚之意。敢啓。傳曰。保放。
정조 6년
又以義禁府言啓曰。甲山兼任三水前府使李延喆保放事。命下矣。李延喆保放之意。敢啓。傳曰。知道。
정조 6년
李亨元。以刑曹言啓曰。逆賊有白應坐諸人。移文京兆。詳考帳籍。捧甘各部。使之搜訪。又令本道。一一査出以報之意。發關分付矣。各處回移。今纔齊到。逆賊有白妻末喜。子婦眞任。同生弟有達。姪子仁汲吉孫成孫。捉囚於竹山府。子仁叔上京。同生兄有喆拿囚義禁府。庶母小禮。庶弟有源。住接於西部里門洞。而不入籍庶弟時福。姪子仁涵。下往文川地。尙未上來。小禮今年爲七十三。依法典免坐。有喆令該府擧行。有源慶尙道巨濟府絶島散配。自臣曹卽爲押送。末喜全羅道濟州牧大靜縣。眞任南海縣。有達康津縣古今島。仁汲靈巖郡楸子島。吉孫珍島郡金甲島。成孫黃海道豊川府椒島。竝定配所。令道臣卽爲押送事。發關分付。仁淑自臣曹多發刑吏。一邊移文捕廳。發甘五部。今方譏捕。時福仁涵。具容疤。發關於沿路三道。竝待其捉來。定配所發配。何如。傳曰。知道。
정조 6년
又以刑曹言啓曰。逆賊有白子仁淑。自臣曹多發刑吏。四面譏捕矣。卽者促來。有白女壻定配罪人崔鍾岳家。婢子占粉。盤問仁淑去處。則所供內。今月初三日夕時。仁淑來到其家。謂其妹曰。糧資絶乏。明將下往竹山。暫見家屬。轉向鎭川地其妻家。覓來十兩錢上來云。故卽以竹山鎭川兩處。發捕之意。祕移于京畿道臣處。待捉來定配所。押送之意。敢啓。傳曰。知道。
정조 6년
又以左右捕盜廳言啓曰。因臺啓逆賊有白孽弟有源。刑曹移文據。絶島散配次。移送刑曹之意。敢啓。傳曰。知道。
정조 6년
壬寅七月初六日辰時。上御誠正閣。軍士房承旨入侍。科次同爲入侍時。一直提學沈念祖。二直提學鄭志儉。左承旨徐有防。左副承旨金宇鎭。假注書趙衍德。記注官金健修金鳳顯。以次進伏訖。上曰。今番命題。可謂好矣。念祖曰。然矣。命考券。宇鎭進讀五律三槐堂試券。仍命書等第。又進讀七律五柳門試券。仍命書等第。五律三下洪履健。次上曺允大。七律三中洪履健。三下李錫夏等。以次拆封。上曰。洪履健可謂兩場壯元。而李祖承之兩試居末。誠可怪矣。念祖曰。然矣。上曰。榜則待在外應製上來。同爲出榜。可也。念祖曰。監印役事。今幾垂訖。而御製序文姑未下。故不得開印矣。上曰。下之矣。命退。諸臣以次退出。
정조 6년
壬寅七月初六日午時。上御誠正閣。承旨入侍時。左承旨徐有防。假注書趙衍德。記注官金健修金鳳顯。以次進伏訖。上曰。檢校直閣入侍事。分付。賤臣承命出。與徐鼎修偕入進伏。上曰。今日之雨。無論田稼畓穀。必有滋長之效矣。有防曰。近有小旱。而得此一雨。當有慰滿之喜矣。命書傳敎曰。發遣吏郞。明日受香所諸執事。淸齋與否。摘奸以來。命退。諸臣以次退出。
정조 6년
行都承旨嚴璹藥院進。左承旨李在學坐直。右承旨李亨元坐直。左副承旨鄭志儉坐。右副承旨徐鼎修未肅拜。同副承旨李文源在外。注書趙興鎭病李祖承病。假注書趙衍德藥院直李彙仕直。事變假注書馬思仁仕。
정조 6년
傳于李亨元曰。召講入侍。
정조 6년
傳于李在學曰。左承旨馳詣受香所諸殿。奉審摘奸以來。李亨元啓曰。禁衛大將李柱國。以南關王廟獻官。今方受香出去矣。所授命召及右邊捕盜大將命召大將牌傳令牌。來請還納。何以爲之。敢稟。傳曰。仍佩往來。李亨元啓曰。禁衛大將所授命召及右邊捕盜大將命召。仍佩往來事。命下矣。將兵之任。不可一刻無摠察之人。捕將則在外。如此之時。有他邊大將兼察之例。今番則何以爲之。敢稟。傳曰。訓鍊大將兼察。李亨元啓曰。禁衛大將。右邊捕盜大將。以訓鍊大將。左大將兼察事。命下矣。訓鍊大將具善復。左邊捕盜大將徐有大。卽爲牌招。以爲傳敎。何如。傳曰。允。李亨元啓曰。校理金履正疏批未下。副校理李鼎揆。修撰李頤祥在外。副修撰洪文泳。校理沈樂洙牌不進傳旨未下。玉堂上下番俱空。已至多日。事甚未安。未差之代。政官牌招開政差出。待下批牌招入直。何如。傳曰。允。以十一日。輪對。取稟。傳于李在學曰。爲之。
정조 6년
傳于李亨元曰。左承旨同副承旨許遞。前望單子入之。李在學李文源落點。李在學啓曰。新除授承旨李文源方在削職中。何以爲之。敢稟。傳曰。向來事。雖非自己之失。而矇不覺察。難免重勘。然罰已行矣。給牒敍用。李亨元啓曰。新除授同副承旨李文源。旣有敍用之命。卽爲牌招察任。何如。傳曰。允。李亨元啓曰。新除授同副承旨李文源。時在京畿安山地。斯速乘馹上來事。下諭。何如。傳曰。依啓。傳于李亨元曰。新除授承旨牌招察任。李在學啓曰。吏曹判書李命植。參判鄭一祥。參議趙鼎鎭牌不進推考傳旨及罷職傳旨。今方捧入。而開政命下之後。如是違牌。不卽擧行。事甚未安。判書參判更卽牌招。何如。傳曰。允。李亨元啓曰。注書趙興鎭病代。假注書李彙。姑令仍察廳任。何如。傳曰。允。傳于李在學曰。左副承旨。聞有實恙。許遞。前望單子入之。徐鼎修落點。傳于李在學曰。新除授承旨。待下批牌招察任。傳曰。承旨房仍。傳于李在學曰。東萊府使。不多日內。使之辭朝。傳于李在學曰。無情勢之政官。何可違牌乎。違牌傳旨竝勿施。更爲催促。吏批。有政。判書李命植牌不進。參判鄭一祥。參議趙鼎鎭進。以李敬玉爲大司諫。以尹尙東爲副校理。以徐有成爲修撰。以林錫喆爲敦寧都正。以尹在醇爲司僕正。副司直徐有防李世奭李時秀金宇鎭。
정조 6년
傳于李亨元曰。騎馬一匹立之。傳于李亨元曰。海營所管。鄕將官題目中。書以把摠。海州判官金厦臣。不但與時判官。姓同而名不同。揆以官制。蔭倅必不爲武將官。或是訓判之謂也。至於各哨哨官亦然。書以海判處甚多。似因襲謬。未及照檢。其爲礙眼則甚矣。該監司黃昇源推考。後勿如是之意。回諭。
정조 6년
以備忘記。傳于李在學曰。拆見本道殿最題目下語。多欠核實。似褒似貶。中上相混。殊非嚴考績之意。且況新當黜陟。理宜淬勵。胡乃若是漫漶。黃海監司黃昇源從重推考。傳于李亨元曰。律名稍重之故。臺啓雖已不允。更思若此。則不但出場無期。卽今配所。亦無異於遠竄。徒流案及傳旨中。李敬懋罪名。以遠竄改書。或付標。伊日批旨還入。亦以依啓改書出事。該房知悉。以咸鏡監司畢賑狀啓。傳于李亨元曰。此狀啓明日內。回啓。其中端川府使邊鎭城之治績。纔已聞之。觀此狀本。辦穀甚多。抄飢亦精。此等守令。須有別般激勸之政。以聳後來之人。況千石自備。守令論賞。載在法典。特爲加資。李亨元。以成均館官員。以同知館事大司成意啓曰。今七月初七日。儒生上旬輪次。當爲設行。而大提學未差。限內不得爲之之意。敢啓。傳曰。弘文提學。待明朝牌招。李亨元啓曰。弘文提學。待明朝牌招事。命下矣。弘文提學兪彦鎬在外。藝文提學李性源。待開門牌招。何如。傳曰。允。
정조 6년
壬寅七月初七日辰時。上御誠正閣。召講入侍時。一直提學沈念祖。二直提學鄭志儉。同副承旨李世奭。假注書趙衍德。記注官金健修金鳳顯。以次進伏訖。上命開講。檢書官呼李宗燮。進講詩傳第三卷。上曰。爾能成誦。則誦之。可也。宗燮曰。不得成誦矣。上曰。然則以講義修納。可也。命退。朴宗正進伏。上曰。爾亦能誦乎。宗正曰。不但未得成誦。亦不能熟讀矣。上曰。亦以講義修納。可也。命退。上曰。昨日所作課試。全不致誠。無一可觀。此後毋得如前。着意應製事。申飭。可也。徐龍輔進講。上下詢文義。龍輔對曰云云。念祖等又問文義。龍輔曰云云。文義見摛文院講義收栍訖。命退。鄭東浚進伏。上曰。爾能成誦乎。東浚曰。臣亦未誦矣。上曰。然則以講義修納。可也。命退。諸臣以次退出。
정조 6년
壬寅七月初七日酉時。上御誠正閣。坐直承旨入侍時。左承旨李在學。假注書趙衍德。記注官金健修金鳳顯。以次進伏訖。上曰。兼春秋馳往宗廟。殿內勿爲奉審。祭品之精潔與否。看審以來。健修承命退出。命書榻敎曰。騎馬一匹立之。上曰。今番澤賊之帳殿稱我曰。有不臣之說。考諸戡亂錄闡義昭鑑明義錄。亦是所無之賊矣。雖曰與致雲。罪惡惟均。而致雲則自有醞釀之久。至於澤賊。則元無怨國之端。而猝地誣上者。尤極痛駭矣。在學曰。今此凶逆。果是載籍所無。而逆白之不施典刑。徑斃獄中。已極憤惋。賊澤之尙靳邦刑。又致徑斃。則輿情益鬱。當復如何耶。上曰。今番鞫庭。初不施一箇刑杖。不可謂設以親鞫。而且諸囚之酌處。極施曠蕩之典矣。在學曰。鞫囚之或配或放。雖出寬仁之聖意。而顧其國法。則失之太過矣。上曰。其中一款語。與湖獄取招。沕然相合矣。在學曰。一種不逞之徒。前後和應。做出罔測之言者。益極駭憤矣。上曰。兪恒柱事。以査啓觀之。猶未淸脫。而參以人情。則似無如許之事矣。在學曰。然矣。第今本事。尙未出場。故本州累朔曠官。許多邑務。專致抛棄云。此亦可悶矣。上曰。本州邑事。儘不成說。本府回啓。卽爲擧行事。分付。賤臣承命出傳。命書榻敎曰。進御加減六和湯。自今日一貼式。煎入。命退。承史以次退出。
정조 6년
行都承旨嚴璹藥院直。左承旨李在學坐。右承旨李亨元坐直。左副承旨鄭志儉坐直。右副承旨徐鼎修坐。同副承旨李文源在外未肅拜。注書趙興鎭病李祖承病。假注書趙衍德藥院直李彙仕。事變假注書馬思仁仕。
정조 6년
傳于鄭志儉曰。藝文提學李性源牌不進。推考傳旨。今方捧入。而七日製命下之後。如是違牌。不卽膺命。事甚未安。更卽牌招。何如。傳曰。允。
정조 6년
藝文提學李性源再牌不進。推考傳旨。今方捧入。而七日製命下之後。屢違召命。不卽承膺。揆以事體。誠甚未安。所當更請牌招。而係是一日三牌。何以爲之。敢稟。無端違牌。此何分義。當此劇熱。多士之許久等待。亦豈不可悶。從重推考。更卽牌招。違牌傳旨。勿爲捧入。
정조 6년
傳于李亨元曰。科次入侍。
정조 6년
傳于鄭志儉曰。入格儒生。明日來待。
정조 6년
李在學。以訓鍊都監言啓曰。臣進詣東廟奉審後。正殿內二處。虹霓門外東邊二處。北邊二處。雨漏。合六處。竝爲看檢修改之意。敢啓。傳曰。知道。
정조 6년
李在學。以禁衛營言啓曰。南廟奉審後。雨漏正殿內。月廊二處。碑閣二處合四處。竝爲看檢修改之意。敢啓。傳曰。知道。
정조 6년
李亨元。以刑曹言啓曰。逆賊有白子仁淑。自畿營今方捉來。罪人仁淑全羅道羅州牧黑山島絶島散配。卽爲押送之意。敢啓。傳曰。知道。
정조 6년
李亨元。以刑曹言啓曰。救療官張得大梁慶柔等。考律勘處事。命下矣。依傳敎。取考律文。則大明律獄囚衣糧條有曰。凡獄囚應請給醫藥而不請給。因而致死者。杖六十。徒一年。罪人張得大梁慶柔。以此律照勘。張得大黃海道甕津府。梁慶柔洪忠道泰安郡。竝定配所。卽爲押送。而杖則待用刑時。令各該配所官。各別嚴杖事。發關分付于兩道道臣之意。敢啓。傳曰。知道。
정조 6년
李亨元。以義禁府言啓曰。全羅道同福縣竄配罪人李敬懋。卽今配所。亦無異於遠竄。罪名以遠竄改書事。承傳。啓下矣。李敬懋徒流案中。以遠竄改錄事。分付該道道臣之意。敢啓。傳曰。知道。
정조 6년
壬寅七月初八日申時。上御誠正閣。科次入侍時。藝文提學李性源。副司果徐龍輔。兵曹正郞李羽晉。右承旨李亨元。假注書趙衍德。記注官金健修金鳳顯。以次進伏訖。上曰。入門數何其太少也。性源曰。圓點已滿之人。幾至二百餘。而今此到記者。只爲七十六人矣。命考試。羽晉進讀試券。考至四天。性源曰。此券比他稍勝。姑置合考宜矣。上曰。優數抄置。可也。考至一地。性源曰。此作比四天尤勝矣。上曰。提學更讀。可也。性源讀奏訖。命批一句。仍命書等第。三下一尹若烈。三下徐貞輔金復仁柳師模。以次拆封。亨元讀奏姓名訖。上曰。尹若烈今於製述。又得居魁。可謂實才矣。且聞專誦一經云。非久當決科矣。性源曰。觀其所作。果實才矣。上曰。徐貞輔與檢校待敎爲幾寸乎。龍輔曰。爲十寸親矣。上曰。今於泮製。賜以初試者。在儒生亦爲幸矣。性源曰。然矣。上曰。如得屢次初試。則各付增廣別試乎。亨元曰。雖得十次初試。只付一科矣。命書傳敎曰。七夕製居首生員尹若烈直赴會試。之次生員徐貞輔給二分。之次進士金復仁。生員柳師模。各給紙筆墨。竝考例捧傳旨。上曰。入格儒生來待事。分付。賤臣承命出傳。上曰。李翼晉何當放榜乎。翼晉曰。有科然後。可付殿試矣。上曰。當選於抄啓文臣。勿以決科爲意。益加做讀。可也。命退。諸臣以次退出。
정조 6년
壬寅七月初八日酉時。上御誠正閣。右副承旨入侍時。右副承旨徐鼎修。假注書趙衍德。記注官金鳳顯。別兼春秋徐龍輔。以次進伏訖。上曰。晩熱愈劇矣。鼎修曰。然矣。上曰。入格儒生來待與否知來。賤臣承命出。回奏曰。俄始入來云矣。上曰。日已向曛。明日來待事。分付。賤臣承命出傳。命退。承史以次退出。
정조 6년
壬寅七月初八日戌時。上御誠正閣。坐直承旨入侍時。左副承旨鄭志儉。假注書趙衍德。記注官金健修金鳳顯。以次進伏訖。上曰。兪恒柱禁府回啓之入來與否。知入。賤臣承命出。回奏曰。早朝已爲入啓云矣。上曰。罪人申光謙成德浣待明日取招。善爲救療事。分付該廳從事官處。健修承命出傳。命退。承史以次退出。
정조 6년
行都承旨嚴璹藥院直。左承旨李在學坐直。右承旨李亨元坐直。左副承旨徐鼎修內閣進。右副承旨未差。同副承旨兪彦鉉牌不進。注書趙興鎭病李祖承病。假注書趙衍德藥院直李彙仕直。事變假注書馬思仁仕。
정조 6년
傳于徐鼎修曰。右副承旨率入格儒生入侍。
정조 6년
傳于李亨元曰。同副承旨上疏入之。
정조 6년
備忘記。傳于李亨元曰。院中苟簡。疏批已下。同副承旨李文源。卽爲牌招察任。知則不犯。筵敎丁寧。人言噴薄。洞燭無餘。廉隅別無可言。各別嚴飭仕進。
정조 6년
以同副承旨李文源牌不進罷職傳旨。
정조 6년
傳于李在學曰。宜令一伸廉隅。許遞。承旨前望單子入之。申思運兪彦鉉落點。
정조 6년
李在學啓曰。新除授右副承旨申思運。前以安東縣監居下。方在未蕩滌中。何以爲之。敢稟。傳曰。勿施。前望單子入之。臣敬奉聖敎。與藝文提學李性源偕往泮宮。儒生試取收券六十七丈。捧入之意。敢啓。傳曰。知道。
정조 6년
以備忘記。傳于李在學曰。監臨官吏。求索部內財物。照律後財物則推給本主。昭載大明律。南柱老所受禮錢稱名之物。令道臣嚴飭。盡數推給事。分付。
정조 6년
李亨元。以義禁府言啓曰。觀此洪忠監司洪秀輔査啓。則以爲。忠州牧使兪恒柱設宴張樂一款。隨行官屬院隷沙工等。初次納供。則全事掩諱。及夫李重杭韓德欽等招辭。皆曰目見然後。妓樂率去事。始乃直招。而張樂一款。終始發明。權國觀則金蓍耉洪宗藎之服制未盡。而勒稱脫服之說。關係誣人。依査官所報。亦爲嚴囚。以待處分云矣。兪恒柱。以侍從之臣。爲百里之宰。與蚩蠢無識之人。不啻自別。而人不可責之以常情之外。則臣民普慟之日。宜有追感之意。泛舟尋院。何必於此時。妓女樂工。亦何爲率去。以駭觀瞻乎。毋論張與不張。均之以駭悖之罪。而淑問之下。全沒事實。粧撰納供之狀。俱極痛駭。照法重勘。在所不已。權國觀則敢生逞憾之計。未盡之服。謂之已盡。挺身立證。恣意誣人。論其罪狀。誠極痛惡。各別嚴繩事。分付道臣。啓下行査。何等至重。而査啓中道臣結語內。兪恒柱罪初不指一論列。只謄各人之招。曚然修啓。揆以事體。殊欠別白。當該道臣。推考。何如。傳曰。允。今日內照律草記。
정조 6년
同副承旨李文源疏曰。伏以。臣猥以庸陋。濫通朝籍。前後歇歷。罔非踰分。至於藩臬重任。尤非臣所可堪承。而惟其一段報效之忱。根於秉彝。庶幾承奉德化。殫竭心力。小答隆恩之萬一。故黽勉冒赴。夙宵兢惶。果然觸事憒憒。瘡疣百出。竟致人言峻發。聲罪罔極。臣之一身顚沛。固不足道。若論累聖簡。辱朝廷之罪。則尤合萬死而。然猶聖恩涵大。不加誅竄。罰止薄勘。臣縮伏田野。且感且訟。自分爲聖世之棄物。纔過半年。特授臣銀臺之職。踵下臣甄敍之命。恩敎鄭重。馹召遠臨。不啻若蟄蟲之聞雷。枯荄之逢春。臣手奉除書。雙擎九頓。驚惶攢祝。只有血淚之被面。噫。負犯如臣。而我殿下前旣涵容而赦之。今又拂拭而官之。坑坎袵席。不足以喩此恩造。臣豈不欲感激趨承。以膺明命。而第人臣事君。義分雖云至重。廉防亦自不輕。臣之所遭。人言有非尋常相規之比。滿紙臚列。罔非重犯。今不敢一一追提。仰塵崇高之聽。至若殿最一款。卽是藩臣負國蔑公之斷案。苟如言者之言。不忠無狀之罪。上通于天耳。臣雖欲冒昧進身。何可得也。殿下雖欲終始曲保。何可得乎。臣之情跡。臣之去就。聖明亦必俯燭矣。今何敢猥煩而支辭也哉。噫。亂逆層生。懲討方張。此政臣子沬血飮泣。憤不欲生之時。況臣職果近密。不敢偃處野外。蒼黃登道。來伏私次。而顧此釁疣在身。蠢動無路。玆敢瀝血爲疏。冒瀆宸嚴。伏乞聖明。先治臣違傲之罪。俯諒臣悲苦之情。特命刋去仕籍。許其沒齒田廬。以肅朝綱。以安私分。千萬幸甚。臣無任屛營祈懇之至。謹昧死以聞。省疏具悉。爾其勿辭。從速察職。
정조 6년
大司諫李敬玉疏曰。伏以。王綱漸弛。天討不嚴。干紀犯倫之連歲不息。至有澤徵有白而極矣。噫。此兩賊俱以梟肚獍腸之逆。咸懷無父無君之心。氣味交濟。脈絡相貫。外托應旨。內售不逞。前唱後應。迭發凶疏。語犯莫重。誣逼三殿。詬天罵日。無所不至。及夫移蹕親訊之日。澤賊稱我不臣之供。白凶悖慢不道之言。如出一口。節節凶慘。其設心之陰譎。下語之叵測。有非今日臣子所可道者。渠若有一分北面之心。豈忍爲此。豈忍爲此。此實萬世滅倫亂常之極賊。而人得以誅之者也。聞之骨顫。言之髮豎。千剮萬戮。猶屬歇後。而澤賊決案。下獄之後。猶肆發惡。犯上之言。日不絶口。古今天下。寧有如許凶獰之大逆哉。三司支解之請。實出擧國齊憤之心。而纔允旋寢。非不知此時用刑之爲難。而島中莅斬。旣有近例。且此賊罪惡。實非尋常諸逆之比。雖口臠手磔。寢處其皮。固不足以洩神人之憤。此豈可使之一日容息於覆載之間。而與之共戴一天乎。惟願還下前批。卽行典刑焉。逆白之自初至終。窮凶極惡。與澤賊。一串貫來。而畢竟勘斷只止次律。未及肆市。徑斃獄中。王章未伸。輿情益憤。大逆按律之論。已發於生前。則今此收孥之典。斷不容少緩也。惟彼一種樂禍之徒。譸張凶論。煽動群聽。爲兩賊所依藉。而作其窩窟根柢者。卽最中義翊叔姪是已。噫嘻。痛矣。最中生於世祿之家。濫蒙拂拭之恩。位至上卿。身又休退。頂踵毛髮。莫非國家之洪造。而不思一心圖報。乃反與其姪枳塞怨懟之義翊。同心合力。嘯聚包藏禍心之徵白。肝肺交輸。心口相應。或執手而相托。或信宿而設計。行貨圖囑。粧出凶疏。使澤白兩賊。爲前矛而後殿。巧密排布。如鬼如蜮。此實最翊澤白。一而二。二而一者。而澤白爲最翊之影子。最翊爲澤白之元身也。何幸大明中天。魑魅莫逃。知疏之說。旣出其招。端緖已露。情狀難掩。有萬死之罪。無一生之路。義翊納供。亦無別白證援。而殿下特以涵容之盛德。一番平問。或以世臣而酌處。或以粗率而特放。刑政之失。豈有大於此者乎。十行絲綸。辭旨懇惻。其所以懷保世臣。而全安之者。無異慈父之愛赤子。而此輩不體聖心。敢肆胸臆。罪大惡極。自干天誅。則是世臣負殿下也。非殿下負世臣也。有何顧惜愛矜。不加究覈乎。李義直又是最中之猶子。而義翊之堂兄也。素以能賊之門徒。見排公議。多年廢棄。則在渠之道。固當杜門謝客。屛息縮伏之不暇。而不此之爲。敢懷覬覦之心。接宿凶徒。聯枕綢繆。至出於鞫囚之招。則諸賊陰祕和應之情跡。豈有不知之理乎。亦願亟允臺請。最中三叔姪。竝加嚴鞫。快正邦憲。至若崔鍾岳。卽有白之女壻。而袖疏示人。借隷勸呈。夢麟爲澤逆之接主。而受疏立草。字字呼寫。鄭聖休乃有喆之切姻也。有源是凶白之孽弟也。而凶言之酬酢。面質而語屈。惟此四囚之腸肚相連。爛熳謀凶之狀。昭不可掩。此獄肯綮。專係四囚。而或示生路而定配。或以減死而爲奴。或矜年老而特放。或謂挽止而全釋。金養淳之可否逆疏。李命勳之緊出囚招。俱犯難赦之罪。而特以忠臣之裔。侍從之臣。不爲更覈。竝命放釋。有喆。以賊白之親兄。陰謀凶計。必有相通參知之理。白賊旣斃之後。究得情節。只此一路。而囚單纔上。旋卽發配。繼而有解枷杻之命。獄體疎虞。群情駭惑。其在重王法嚴懲治之道。不可不一一鞫問。隨其罪而罪之也。噫。彼崔光泰金天欽。身居首善之地。敢生異議。規避大論者。其心所在。有浮於澤白。如此無倫悖義之類。決不可薄竄而止。拿鞫得情。斷不可已也。臣於見職。宜卽竭蹶趨詣。以效沬血之忱。而當暑泄痢之症。浹旬危劇。登溷無度。轉側須人。實無自力進身之路。憂憤所激。不能自已。敢以草草數語。略入文字。仰瀆宸聽。伏乞聖明。特垂察納。以嚴懲討之典。仍削臣職。以治慢蹇之罪。千萬幸甚。臣無任激切屛營祈懇之至。謹昧死以聞。省疏具悉。所陳已諭諸批。爾其勿辭。調理察職。
정조 6년
壬寅七月初九日午時。上御誠正閣。七日製入格儒生入侍時。右承旨李亨元。假注書李彙。記注官金健修金鳳顯。以次進伏訖。上曰。左承旨入侍。賤臣承命出傳。偕入進伏。上曰。入格儒生進前。若烈進伏。上曰。姓名奏之。鼎輔曰。生員臣尹若烈矣。上曰。伊來所做表工。至於幾許耶。若烈曰。近以掌議之任。往來泮中。未能着力於表課矣。鼎輔進伏。上曰。姓名奏之。鼎輔曰。進士臣徐鼎輔矣。上曰。此是內乘徐英輔之兄云。其果然否。李亨元曰。然矣。上曰。汝弟旣爲內乘。汝亦欲武乎。鼎輔囁嚅未及言。李亨元令速對之。鼎輔曰。臣方着意於科文矣。上曰。此實不欲武之意也。復仁進伏。上曰。姓名奏之。復仁曰。進士臣金復仁矣。上曰。立朝中誰爲强近之族乎。復仁曰。無矣。上曰。以文論之。則汝文當爲壯元。而以晩呈之故。不爲矣。思謨進伏。上曰。姓名奏之。思謨曰。進士臣柳思謨矣。上曰。誰爲强近之親耶。思謨曰。別無强近之親。而與掌樂主簿臣柳煥星爲十一寸矣。李在學曰。似是柳成模之族矣。上曰。然乎。思謨曰。然矣。命復仁思謨先退。上謂若烈曰。到記不遠。專經工夫。着實爲之。可也。汝與鄭學耕爲何親耶。若烈曰。學耕則臣之妻娚矣。上謂鼎輔曰。汝亦爲講經乎。鼎輔曰。僅讀詩傳三卷矣。命若烈鼎輔退出。上曰。同副承旨。在於何處耶。李在學曰。在於門外石隅。而方欲上疏云矣。上曰。兪恒柱査啓照律。査啓乎。李亨元曰。然矣。傳于李在學曰。左副承旨許遞。新除授承旨。牌招察任事。上曰。南柱老査啓見之乎。李亨元曰。見之而臣爲西倅時。稔知此弊矣。上曰。査出錢貨。果爲幾兩耶。李亨元曰。八千餘兩之內。六千餘兩則還給本主。其餘二千餘兩。尙未推給矣。傳于李亨元曰。觀此査啓。南柱老事。不可但以鄙瑣言也。渠雖無恥。名以法從。作此駭悖之擧。此而尋常勘處。當此吏不畏法。民不聊生之時。無以懲後而勵他。然受賕差與監守。自盜有間。雖不直置極律。八千餘金。禮錢出納去來之印署文簿。旣在營中。昭不可掩云爾。則亦可謂眞贓現露。渠供中推諉之人。到今亦皆落空。以此以彼。所爲萬萬無狀。更令置對捧供。徒歸屑越。時囚罪人南柱老減死定配。禁銅等節。參考法典草記事。分付。以近來現發之事推之。守令之作奸。每在於此事。此後若不嚴立科條。痛禁舊習。流弊將不知至於何境。以此意自廟堂。嚴飭諸道。其中尤甚之道。尤當惕念處。一體嚴飭。
정조 6년
壬寅七月初九日酉時。上御誠正閣。右副承旨入侍時。右副承旨徐鼎修。假注書趙衍德。記注官金健修金鳳顯。以次進伏訖。上曰。朝筵以左副承旨許遞事。有所下敎。而以右副承旨誤書以出者。誠可怪矣。鼎修曰。果不善擧行矣。上曰。此後承旨之仕進與否。逐日懸錄。傳送司謁房。可也。命退。承史以次退出。
정조 6년
行都承旨嚴璹藥院進。左承旨李在學坐。右承旨李亨元坐直。左副承旨金宇鎭坐直。右副承旨徐鼎修內閣進。同副承旨李文源坐。注書趙興鎭病李祖承病。假注書趙衍德藥院直李彙仕直。事變假注書馬思仁仕。
정조 6년
金宇鎭啓曰。玉堂上下番俱空。已至多日。事甚未安。今日政。新除授玉堂。待下批牌招入直。何如。傳曰。允。
정조 6년
李亨元啓曰。左副承旨金宇鎭纔已入侍矣。臣兵批兼進之意。敢啓。傳曰。知道。
정조 6년
以李性源爲吏曹判書。吏批啓曰。新判書命招。同參政事。何如。傳曰。允。
정조 6년
有政。吏批。判書李性源牌不進。參判鄭一祥。參議趙鼎鎭進。以朴天行爲副修撰。以李性源司譯提調。以朴賢秀爲社稷令。以李曾祜爲高城郡守。以具淑爲鳳山郡守。端川府使邊鎭城今加嘉善加資事。承傳。
정조 6년
有政。吏批。判書李性源牌不進。參判鄭一祥。參議趙鼎鎭進。以李崇祜爲副摠管。以李陽運爲五衛將。以李泰永爲文兼。以金峻岳爲都摠都事。以洪源海爲武兼。以李熽爲訓鍊主簿。以林成輝爲吾叉浦僉使。以康光堯爲恃寨僉使。以李命植爲副司直。以沈公協爲副司果。
정조 6년
傳于金宇鎭曰。刑曹判書前望單子入之。趙㻐落點。
정조 6년
以備忘記。傳于李亨元曰。此重臣禁堂除拜之後。尙不出肅。已極乖當。況今新除之下。尤何可逡巡。新除授刑曹判書趙㻐待明朝牌招。申飭行公。
정조 6년
承旨前望單子入之。金宇鎭李文源落點。
정조 6년
傳于李在學曰。承旨房仍。戶禮換房。
정조 6년
傳于金宇鎭曰。秋展謁。以處暑後擇入。
정조 6년
以備忘記。傳于李亨元曰。今番捕校。效勞不些。晝夜役役。亦是科外之事。以此以彼。宜有酬奬之政。兩廳部將居中人。倂蕩滌。不拘都政。待窠次次收用事。申飭銓堂。捕校申圭金德行勤苦最著。不可無施賞。邊將善地調用。
정조 6년
以備忘記。傳于李亨元曰。伊時與之親熟。通朝皆然。視其入與不入。別以國邊賊邊。若羅大網。何人不罹。然此重臣之厚被疑謗。蓋有故焉。所以異於人者。掌膳義重。末由逃遁。久處一院。與共周旋。今若執此。而斷以與知與聞之科。則在重臣不但爲不瞑之冤。世之持淸議者。亦必曰不然云爾。且重臣之戊戌冬筵話。足謂之逆睹。己亥秋庭奏。亦可見本心。至於多年藥院之勞。猶屬第二件。向來臺啓之批。姑不細道事實。雖出於煩物情之意。而其後筵敎諸臣。亦爲稔聞。至今坐譴。不已支離。又況李義翊事出後。在朝家激揚之政。合施弦韋之擧。去冬敍命之尙不頒布。過又過矣。前判書具允鈺敍用。
정조 6년
金宇鎭啓曰。卽伏見傳敎下者。有具允鈺敍用之命。而允鈺方在臺啓中。傳敎雖須布。敍用傳旨。不得捧入之意。敢啓。傳曰。知道。
정조 6년
傳于李亨元曰。坐直承旨入侍。留院公事入之。
정조 6년
李亨元。以兵曹言啓曰。卽接南所衛將牒報。則丹鳳門西邊宮墻連續處長廊外壁。前有一間頹圮把守矣。今番雨後。傍邊一間壁。又爲頹落云。令紫門監。外杻把子堅塞。內以大椽樹柵。完固圍排。而把守軍兵。令該營量宜加定。與前把守軍合力。嚴加守直之意。分付。何如。傳曰。允。
정조 6년
李亨元。以兵曹言啓曰。卽接東營入直御營把摠牒報。則丹鳳門西邊水門鐵箭。今日雨水頹仆云。令紫門監。依前樹柵之例。各別堅塞之意。分付。而把守軍。旣有元定把守。故不爲加定之意。敢啓。傳曰。知道。
정조 6년
李亨元。以御營廳言啓曰。本廳字內。丹鳳門西邊宮墻連續處長廊外壁一間頹圮把守。傍邊一間壁頹落處。把守軍兵。令該營量宜加定。與前把守軍合力。嚴加守直事。自兵曹草記。而東營入直軍六十一名內。二十一名。宮墻頹圮諸處。前已把守。餘數不多。宮墻外巡邏。難以分排。以出番鄕軍二名添入東營。與前把守軍二名合力。限守築間。晝夜輪回。嚴加守直。仍卽樹柵之意。敢啓。傳曰。知道。
정조 6년
李亨元。以司僕寺官員。以一二提調意啓曰。濟州出來先運歲貢馬二百匹內。一匹船中故失。二匹到海南故失。一匹到衿川病留。實納馬一百九十六匹。禾毛色別單書入之意。敢啓。傳曰。知道。
정조 6년
李文源。以義禁府言啓曰。全羅道同福縣遠竄罪人李敬懋。特爲放送事。承傳。啓下矣。李敬懋卽爲放送事。分付該道道臣之意。敢啓。傳曰。知道。
정조 6년
李亨元。以義禁府言啓曰。罪人南柱老減死定配。禁錮等節。參考法典草記事。命下矣。保放罪人南柱老咸鏡道吉州牧減死定配。以傳敎內辭意。具罪目。依例發遣府書吏。押送配所。而取考律文。則大明律在官求索借貸人財物條有曰。凡監臨官吏。求索借貸所部內財物者。計贓准不枉法論。强者准枉法論。大典京官職條。有贓吏子及孫勿授守令等職之文。而至於禁錮。無載法典之事矣。敢啓。傳曰。允。傳敎中禁錮云云。指大典罪犯贓汚者。勿通仕路之謂也。
정조 6년
司諫尹長烈啓曰。臣之巽軟殘劣。本不合於是職。而當此凶賊。未伏典刑。神人不勝憤鬱之時。他不暇顧。章皇出肅。日前聯箚。粗效沐浴之義。而忱誠淺薄。未蒙允兪之音。臣愧懼抑塞。不知所以自措也。第臣於向日兩司之箚。論以澤賊之不去姓書其職。至有其時臺臣譴罷之請。臣亦伊日發啓中一人也。噫。彼澤賊。是何等窮凶劇逆。而措辭之際。誤擧職姓。全昧體格。自速人言。聖敎雖出原恕。臣心尙切惶恧。以此情踪。何可一刻仍冒於臺次乎。請命遞斥臣職。答曰。勿辭。亦勿退待。
정조 6년
大司憲金履素。掌令魚錫齡。持平柳協基。持平李顯模等疏曰。伏以。臣等向陳聯箚。未蒙兪音。區區憤惋之情。豈容沁泄至今。而煩猥是懼。抑鬱徒切。惟冀今日賓筵。得借方寸之地。力陳沬血之義。適値齋日。未得發啓。且伏承退。而陳疏之敎。故敢以前席所欲陳者。短疏聯籲焉。澤白兩賊之窮天地亘古今。至凶獰絶悖惡之狀。已悉於合辭聲討之中。而尙忍使讎賊。多日暇息。一任肆毒。人紀絶王綱墜。而人不人國不國矣。臣等雖甚愚昧。此時此請。極知煩瀆。況有向日下敎於大臣者。苟有一半分可已之道。非不知忍憤挨過。而上覆下載之間。久留此獰頑之物。凶戾之氣。則一國含生之腐心痛骨。還屬餘事。而在今日煩人心迓天和之道。尤豈不廓淸而夬掃之耶。伏願聖明。更加三思。依頃日初啓批旨。使之卽速擧行。以明倫紀焉。至若白賊大逆不道之罪。渠旣一一輸款。而第結案未及改捧。陰誅忽已先加。到今洩神人之憤。懼亂賊之道。只是收孥當律。而殿下以法不可撓改。尙靳臣等之請。此又臣等之所滋惑者也。頃年定式。實出於大聖人愼獄之德意。則臣等添在法官。固當斂承之不暇。而若此賊則逆節盡露。凶供俱在。且及其未斃之前。已請極律。今於徑斃之後。論以劇逆者。斷無撓法之嫌。實合治逆之道。況極惡大憝之用法。尤當不拘常格。殿下亦豈可以前日之敎。廢萬世之法乎。此臣等所以寧被屢瀆之罪。而必請應施之律者也。臣等謂白賊孥籍之典。斷不可少緩也。有喆。卽有白之親兄也。凶疏之與知。隱情之當覈。已悉於日前啓辭中。不惟不許。從以有解枷之命。夫鞫獄罪囚之必枷必杻。本意本嚴。今乃以暑月慮囚之常例。用之於凶逆之同氣。鞫體極其疎虞。聽聞亦甚驚惑。其爲關係後弊也。誠非細故。亦願還寢有喆解枷之命。亟從設鞫之請焉。逆澤凶疏。卽逆白之前茅。而其所指意。至陰至憯。若有一分秉彝之心。雖在相知之間。固當斥絶之不暇。而任觀周乃於逆澤凶疏之後。以平日素昧之人。直訪其旅寓。執手奬詡曰。爾爲名疏。故不勝欽歎。特來相見云云。噫嚱痛矣。渠亦人耳。忍爲此窮凶叵測之擧耶。究厥心腸。可謂與逆澤。一而二。二而一也。傳說狼藉。聽聞憤惋。此而置之。一種怪鬼之類。又安知不包藏何許凶潛之心。煽得何許譸張之說乎。臣等謂任觀周爲先施以絶島定配之典可也。臣等無任屛營祈懇之至。謹昧死以聞。答曰。省疏具悉。逆澤正法事。法文中不待時之類。雖於二十四氣。雨未晴夜未明。皆不行刑處分。非無意也。有喆解枷事。旣非應坐。且不按問。或有徑斃之事。可謂彼此不當故也。至於孥籍之不可退施。觀於能賊未退施。而可以知予守法之本意耶。任觀周事。予不曾言誑惑。甚於詬罵乎。觀周亦人耳。是擧也必因疏。則驟看切於聒耳而。然雖登囚供。勿令逮問。實有多小商量。而到今逆節彰著之後。宜有懲他勵後之典。依施。
정조 6년
壬寅七月初十日辰時。上御誠正閣。大臣備局堂上引見入侍時。領議政徐命善。左議政洪樂性。右議政李福源。知中樞府事具善復。行戶曹判書金華鎭。右贊參鄭尙淳。兵曹判書金熤。刑曹判書李性源。江華留守金魯鎭。判尹鄭昌聖。咸春君李昌運。開城留守鄭昌順。訓鍊都正李柱國。兵曹參判徐有寧。吏曹參判鄭一祥。禮曹參判金文淳。大司憲金履素。司諫尹長烈。掌令魚錫齡。持平柳協基李顯模。校理趙城鎭。右承旨李亨元。假注書李彙。事變假注書馬思仁。記注官金健修金鳳顯。以次進伏訖。命善曰。晩炎愈酷。聖體。若何。上曰。一樣矣。命善曰。王大妃殿氣候。若何。上曰。一樣矣。命善曰。惠慶宮氣候。若何。上曰。一樣矣。命善曰。秋節雖屆。炎熱猶甚。故雖閭巷之人。亦多有暑症。此時動駕。恐欠愼節之方。處暑不遠。退定數日。是臣等區區之望也。上曰。何必過慮也。尙隔數日。當觀勢爲之矣。命善曰。備堂中徐有隣蔡弘履未及入參。牌招。何如。上曰。牌招入參。可也。備局堂上徐有隣蔡弘履竝牌招。使之入參。出榻敎上曰。今日亦有雨意乎。命善曰。陰雨乍捲乍翳。今日之內。似有沛意矣。上曰。雨而旱旱而雨。秋農似已判歉。言念民事。誠爲可悶。各處農形。近果如何云耶。命善曰。聞嶺人言。則本道中下道。雖不如上道。而移秧之差晩者。若皆成熟。則不至判歉云。且見嶺伯啓本。則近以民事萬幸爲言矣。上曰。沁都農形亦。如何。魯鎭曰。以沿路所見言之。則先移秧處。猶有豊登之望。晩移秧處。未完歉荒矣。命善曰。俄聞沁留之言。則島中農形。不至判歉。而最是船頭浦草芝兩處。以晩移之故。無望有秋云。船頭浦之如此。其在沁都。誠爲不少之害矣。上曰。此處收稅。爲幾許耶。魯鎭曰。米爲一百九十餘石。而此專爲城役時。需用之資。今至如此。實爲可悶矣。上曰。此等事惟在留守之善處耳。上曰。沁留曾經開留乎。命善曰。數年前已經矣。上曰。遞來後又經何職乎。命善曰。以吏參內擬。而陞擢正卿。拜禮刑兩判矣。上曰。今秋監試何以。則有好道理耶。今若退行。則多士顒望之餘。似不無抑鬱之情矣。命善曰。以旱災之故。須登筵席。略有所陳。而今則年事。未至判歉。臣意則別無退行之事矣。上曰。目今民事。尙有艱食之慮。姑退數朔。似無妨矣。備堂中如有所見者陳之。可也。華鎭曰。八月則各穀未及登熟。退行之敎。誠至當矣。熤曰。當此新穀未登之時。多士往來。不無艱食之慮。退行數朔誠好矣。福源曰。若退行則九月。卽刈穫方張之時。亦難趁此月設行矣。上曰。京畿則不可不設賑乎。命善曰。畿甸農形。雖有優劣之別。而姑不可以判歉論之矣。上曰。何邑爲最甚乎。命善曰。南水等諸邑。最爲失稔。而水原則稍勝云矣。華鎭曰。野地則未免歉歲。而山谷則頗有豊熟之望云矣。福源曰。畓穀則近於歉荒而。田穀則足可謂豊年云矣。上曰。今年年事。無論某某邑。大抵畓歉而田豊云矣。上曰。開留上來時。沿路所見亦。如何。昌順曰。長湍則勝於坡州。而豊德則不如松都矣。上曰。然則松都果能免凶乎。昌順曰。幾乎免凶矣。上曰。將任至重。而有闕之代。姑未差出。誠甚可悶。前禁將雖曰。居官廉謹。豈可以日前竄配之人。遽然更授其任乎。此外則只餘二人。可謂非成則璜。而摠戎使曾經此營。遞亦不久。不可更授首擬。則卿等所見果。如何。命善曰。更爲試用。亦無妨矣。樂性曰。臣於前日。置之幕下而任使之。其爲人頗甚勤幹。試可乃已。誠好矣。福源曰。領左相旣陳無餘。臣別無所奏。而姑爲更試。似好矣。上曰。其人可謂廉謹乎。命善曰。向來事固不可謂之廉謹。而此後則似不必如前矣。上曰。古語云疑之勿任。此時此任。誠難其人。雖値齋日。爲詢卿等。命行次對者。良以此也。上謂善復曰。將任之久闕。豈有如此時乎。善復曰。今番將任之有闕。果可謂久矣。上曰。向者以若過一二政。則當體諒之意。有所下敎。而吏判固守己見。終不行公。誠可悶矣。命善曰。吏判爲人純實。必是可用之人。而到今情勢如此。俯賜體諒。誠好矣。上曰。非但將任。銓曹之任。亦不可人人授之。而兵判則謂有情勢。初非可論。刑判之外。有誰可合者乎。命善曰。通望則不止一二人矣。上曰。彼將臣初除禁將乎。命善曰。然矣。上曰。禁營與御營。何如。命善曰禁營卽營門中最優者矣。上曰。禁將初除此任。果能不負委毗乎。命善曰。此將臣可謂熟手矣。夫何可慮之有乎。上曰。熟手之人。凡於事務。易致泛忽。尤爲可慮矣。上曰。忠州事誠可悶矣。兪恒柱則終始發明。何以處之則爲好耶。命善曰。不可不一次捧供。而捧供後。處分。似好矣。上曰。南柱老無復可言。而所犯旣非公貨。則不可以監守自盜之律勘斷。故有所下敎矣。命善曰。伏見處分。傳敎果至當矣。福源曰。此則果異於監守自盜矣。命善曰。禁府堂上。從重推考。兪恒柱捧供後議處事。上曰。依爲之。卿言。是矣。名雖徒配。關渠人鬼。如使渠有一分可明之端。只憑本牧下屬之供。而仍以決處。是何異於勒勘。更有違端。何患再査。待明朝開坐嚴問。捧口招以聞。可也。出擧條命善曰。兪恒柱査啓上來後。更不捧供。直爲議處。有違常例。該府堂上。從重推考。捧供後議處事。分付。何如。上曰。依爲之。命善曰。忠州牧使改差。其代令該曹。各別擇差事。上曰。依爲之。出擧條命善曰。忠州以大邑弊局。許久曠官。民事可悶。牧使兪恒柱査事。尙未出場。有難等待。改差。其代令該曹各別擇差。使之不多日內辭朝。何如。上曰。依爲之。忠州牧使兪恒柱改差。其代令該曹各別擇差。不多日內下送出榻敎命善曰。守禦廳合操巡點。一體停止事。上曰。依爲之。出擧條命善曰。守禦使鄭民始狀啓也。以爲今秋合操。旣已停止。巡點何以爲之事。請令廟堂。稟旨分付。巡點合操。勞民則一也。一體停止事。分付。何如。上曰。依爲之。命善曰。平安道淸北巡操。依例擧行事。上曰。依爲之。出擧條命善曰。平安兵使李達秀狀啓也。以爲淸北巡操。依例擧行事。請令廟堂。稟旨分付矣。詰戎之政。西北自別。本道穡事。最勝於諸路。依例擧行之意。分付。何如。上曰。依爲之。命善曰。洪忠兵水營。黃海兵營城陸操及巡點。竝姑停止。而都試依例設行事。上曰。依爲之。出擧條命善曰。洪忠兵使田文顯狀啓。以今秋習操巡歷及各鎭營將巡點。令廟堂。稟旨分付爲請。洪忠水使申㬚狀啓。以安興城操與守城巡點。令廟堂。稟旨分付爲請。黃海兵使李潤慶狀啓。以今秋習操及各邑鎭軍器點視。別武士鄕騎士武學都試。令廟堂。稟旨分付爲請矣。日前畿內各營之特敎停操。旣出於軫恤軍民之聖意。而兩道穡事。亦難預料。一視之道。宜無異同。毋論陸操城操巡點。竝姑停止。都試則係是激勸之政。依例設行事。分付。何如。上曰。依爲之。上曰。北伯狀啓事。何以爲之乎。性源曰。本道啓本。昨日始下。故未及開坐。今明間當開坐。覆啓矣。上曰。捕廳事果有端緖乎。柱國曰。罪囚之招。忽發一二人之說。而乍吐旋呑。終不直招。是誠可悶矣。上曰。兩罪囚之爲人果。如何。柱國曰。成哥則無異村野愚氓。而申哥則稍有知覺。足可謂辨別矣。命善曰。申哥果是能文觀科之人云矣。如有端緖。則嚴問取服。宜矣。上曰。一二日間。一次開坐。可也。華鎭曰。年分事目。連使道臣擧行。今番何以爲之事。上曰。依近例擧行。可也。出擧條華鎭曰。年分事目。匪久當啓下矣。敬差官差送與否。稟定然後。可以擧行。而近年連使道臣擧行。今番何以爲之乎。上曰。依近例擧行。可也。昌聖曰。臣以監印廳事。有所稟處。而當於後日奏之乎。上曰。姑俟後日。可也。上曰。日熱愈酷。暑氣方苦。臺臣中或有所啓者。以臺廳啓辭爲之。可也。履素曰。啓辭以齋日相値之故。臣等未敢仰陳。而有所懷之可達者。上曰。如有所懷。則亦爲退去陳疏。可也。命退。諸臣以次退出。
정조 6년
壬寅七月初十日辰時。上御誠正閣。右副承旨入侍時。右副承旨徐鼎修。假注書趙衍德。記注官金鳳顯。別兼春秋金載瓉。以次進伏訖。上曰。兵判今則行公乎。載瓚曰。然矣。上曰。今番出仕。雖曰事値適會。旣出旋入。極涉。如何。且不可無端辭巽矣。鼎修曰。聖敎誠然矣。上曰。同副承旨仕進乎。鼎修曰。牌不進矣。上曰。兪恒柱事。今日大臣筵奏。誠甚得宜。揆以事理。不必更査矣。鼎修曰。然矣。上曰。今番監試。欲以九十月間退定。而僉議不一。姑未完決矣。大抵八月。民間常多艱食之患。而至於今年。始暵終潦。難望有秋。且收穫未及登場。擧子之裹糧往來。爲弊不些。言念此狀。亦係軫念處。故有此云云矣。鼎修曰。若退一兩月。則在公私。實爲兩便之道矣。命退。承史以次退出。
정조 6년
壬寅七月初十日巳時。上御誠正閣。左承旨左副承旨入侍時。左承旨李在學。左副承旨金宇鎭。假注書趙衍德。記注官金健修金鳳顯。以次進伏訖。上命書傳敎曰。師律至嚴。不但不可屈。禁中夜噪。事係變常。特軫勵他營懲後弊之方。雖已嚴加處分。而將臣遠竄。事面不輕。到配足勘其罪。且此人之四年莅營。熟知恬謹。當此乏人之時。予實思之。同福縣遠竄罪人李敬懋。特爲放送。在學曰。新除授御營大將李邦一。卽爲牌招。傳授命召。何如。上曰。依爲之。出擧條命書傳敎曰。到今一向强迫。殊欠下體之義。吏曹判書李命植今姑許遞。又命書傳敎曰。吏曹判書有闕。政事當日爲之。上曰。藥房提調在院與否知來。賤臣承命出。回奏曰。姑未出去云矣。命退。承史以次退出。
정조 6년
壬寅七月初十日初更四點。上御誠正閣。坐直承旨入侍時。左副承旨金宇鎭。假注書趙衍德。記注官金健修金鳳顯。以次進伏訖。上命讀大司憲金履素等。聯名上疏訖。仍命書批。又命讀各道狀啓訖。命退。承史以次退出。
정조 6년
行都承旨嚴璹藥院進。左承旨李在學坐直。右承旨李亨元坐。左副承旨金宇鎭坐直。右副承旨徐鼎修坐。同副承旨李文源病。注書趙興鎭病李祖承病。假注書趙衍德藥院直李彙仕直。事變假注書馬思仁仕。
정조 6년
以備忘記。傳于金宇鎭曰。昨以監試初試事。筵中有詢問者。諸議矛盾。雖未停當。而見今畿湖農形。難免歉歲。嶺外諸邑之始暵終潦。無望有秋。況且試期。在於收穫之前。此時擧子之裹糧往來。必爲巨弊。差退一兩月設行。公私似無所妨。已例亦多有之。更令廟堂。博採諸議。指一草記事。分付。
정조 6년
以備忘記。傳于李在學曰。刑曹判書批下本曹。況有査事。是豈判堂言私之時乎。卽爲牌招察任。
정조 6년
以副修撰朴天行牌不進罷職傳旨。傳于金宇鎭曰。只推。更爲牌招。
정조 6년
以守禦使南漢留營別將李陽運請仍事狀啓。傳于金宇鎭曰。仍任事。回諭。
정조 6년
金宇鎭。以禮曹言啓曰。秋展謁以念前擇入事。命下矣。更令日官推擇。則今七月十六日十八日十九日俱有拘忌。十七日爲吉云。以此日擧行乎。敢稟。傳曰。以十七日爲之。
정조 6년
李亨元。以兵曹言啓曰。拆見黃海水使李潤禧。今壬寅年春夏等。褒貶啓本。則助泥浦萬戶金興弼。誤以崔興弼塡書修啓。莫重啓本。有此不審之失。事甚疎忽。黃海水使李潤禧從重推考。何如。傳曰。允。
정조 6년
李亨元。以御營廳言啓曰。本廳騎士別將李邦五。與臣爲親兄弟之間。雖無法典應避之規。似有變通之道。改差。何如。傳曰。允。
정조 6년
李亨元。以義禁府言啓曰。兪恒柱嚴問捧口招以聞事。命下矣。保放罪人兪恒柱還囚後。捧口招之意。敢啓。傳曰。知道。
정조 6년
金宇鎭。以義禁府言啓曰。任觀周爲先施以絶島定配之典事。承傳啓下矣。任觀周全羅道羅州牧黑山島絶島定配。而以承傳內辭意。具罪目。依例發遣府書吏。押送配所。何如。傳曰。知道。
정조 6년
吏曹判書李命植疏曰。伏以。臣待罪金吾之任。目見逆白。旣輸結案。未施藁街之戮。得戴首領。徑致南間之斃。臠解未行於賊莽。跪斬莫擧於凶敦。神人之憤。無以少洩。況在獄官痛惋之心。尤當如何。至於救療之疎虞。責所難逃。臺箚峻發。遣罷之請。亦云末減。而聖度包容。典加涵貸。又軫禮使之道。特許鞶禠。始以山藪之量。藏匿垢瑕。終焉日月之明。照燭容光。臣於俟勘之中。感極而涕。連日政命荐下。召牌狎臨。承膺無路。輒犯違逋。罪上添罪。合被重勘。而罰止問備。臣誠惝怳。罔知所措。仍念臣。以地望則至寒素也。以蹤跡則至孤畸也。以姿性則至迷滯也。寒素孤畸也。故衆心未厭。迷滯也。故用舍乖當。而冒膺重任。已至六朔之久。又過京察之限。注措排擬。瘡疣畢見。每一政望之出。臣自騂顔。人謂斯何。且以率直。不耐商量。信心冥行。獨立寡與。知臣者憂之。不知臣者笑之。顚沛之勢。朝暮且至。而臣則恬然不動。晏處華要。瞎馬深水。漏船瞿塘。不足以喩其危且艱也。亦豈臣全然無知。而樂爲之哉。難冒之義。必遞之情。亦常屢陳於前席。聖明必已記有之矣。月前辭疏瀝陳衷懇。而誠未上格。微諒莫遂。夤緣更出。以至一再赴政。忘廉沒恥。已無餘地。若又徒懷寵祿。不思斂退。則畢竟臣身之狼狽。固不暇恤。國事之僨誤。不知何極。當其時也。殿下雖欲寬假之哀矜之。亦恐無奈何矣。臣之向國一心。炳然如丹。赴蹈隕結。何所不可。而豈必處不堪之職。居不勝之任。終使欲報之誠。未效涓埃。必至之患。乃在負乘耶。臣所被國恩。河海莫量。今又仰請終始之惠者。固知義分之所不敢安。而情窮勢隘。不得不疾聲而呼籲。伏惟天地之仁。父母之慈。旣能曲保於前。寧不垂憐於後。懇乞聖明。寬其瀆撓之罪。矜其危苦之情。臣所帶天官之任。亟行鐫免。以卒生成之澤。臣方攢手而祝之。臣不勝祈懇兢惶之至。謹昧死以聞。答曰。省疏具悉。所辭業已體諒矣。
정조 6년
校理金履正疏曰。伏以。大逆之不待時。王法至嚴。劇賊之不俱生。臣分當然。而尙使賊澤戴頭。凶白徑斃。是何春秋之不嚴。倫綱之將墜。一至於此。臣於賊澤肢解之啓。改下依初下敎之批。竊不勝愕然失圖也。噫噫痛矣。凶逆之假息於結案旣輸之後。古所未聞。而今其逆腸益凶。悖口愈惡。而遽收旣允之批。以稽亟正之刑。一日二日。視息自在。嗚呼。劇逆大辟。神祇之所必誅。國人之所共戮。而乃反得延凶喘於三尺極嚴之下者。將不知幾日之久。古今天下。寧有是耶。小大腐心。遠近扼腕。誓不共戴。憤欲先死。此可見速由大戛之義也。以我殿下明斷。不恤擧國之共憤。反屈不當屈之典。以緩不可緩之誅乎。伏願殿下。深軫常法之不易。克念後弊之無窮。毋使不待時之大辟。反歸於待時之輕律。以嚴王綱。以洩神人。至若有白之窮凶情節。卽澤賊之換面。而凶肚旣服。罪止誅身。已是失刑之大者。而未加顯戮。遽見徑斃。獄體大損。輿憤益激。惟其大逆之律。旣請於未交作。氣息凜綴。左右扶將。勢難離側。庚牌儼臨。而進身無路。伏乞聖慈天地父母。諒臣至情。察臣危踪。遞解臣職名。以便救護。以安私分。臣無任屛營祈懇之至。謹昧死以聞。省疏具悉。所陳已悉諭矣。爾其勿辭。救護母病。
정조 6년
刑曹判書趙㻐疏曰。伏以。臣以臲卼悚蹙之蹤。荷包容全保之德。歸依於病母之側。涵喣於造化之澤。日夕所感祝者。惟殿下如天之仁。如日之明耳。不意金吾重任。司寇寵除。聯翩於數日之內。是何無狀賤臣。負累至重。而每煩九重之記念。荐加特恩至再而至三也。然臣之所以感激而叩謝者。不過以首頓地。有淚如泉。手奉榮銜。入詑老母而已。不敢爲唐突承膺之計。自歸於慢命之科。臣之情事。其亦慼矣。噫。今玆逆變。窮凶絶悖。實是千古所無之極惡大憝也。凡有血氣之倫者。孰不欲食肉寢皮。而臣心之憤惋駭痛。髮豎膽掉。百倍於他人者。以其近出於臣之親査也。其在大義滅親之道。惟當挺身而請討。況今大逆之已結案者。未施肆市之典。諸囚之未究覈者。遽有放釋之命。王章失刑。鞫體大損。而臣之禁堂除拜。適在伊時。以臣盈腔之憤。宜效沬血之請。而自顧情勢。乃是僇廢之踪也。區區憂憤之忱。雖已附陳於辭疏。而疏未登徹。累日虛縻。一味蹙伏。終不敢出而承命。以效其職。則其矢心自廢之狀。庶幾見諒於天鑑之下。而今此新除之不得冒進。亦其勢也。一日瘝曠。一番違逋。俱爲臣莫大之罪。則其所以仰體曲保之聖恩者。惟有永辭朝籍杜門自靖一條路而已。伏乞聖慈。天地於臣。父母於臣。特推終始之澤。亟遞臣新授職名。而前疏所陳歸養之請。亦願許施。俾安私分。仍治臣前後違逋之罪。以肅朝綱焉。臣無任屛營祈懇之至。謹昧死以聞。答曰。省疏具悉。卿胡不體予必欲振拔之意。卿其勿辭。斯速行公。
정조 6년
掌令金載人疏曰。伏以。臣於三司之任。鐵限在前。黥劓莫補。不但爲通朝之所共知。竊伏想聖明亦已俯燭其情實矣。第念今番凶逆。實是往牒所無。而臣不敢以滓穢之賤。進參沐浴之班。露章自列。席藁俟譴。只宜快擧邦典。顯降威罰。小可以嚴朝廷之紀綱。勵臣子之分義。而聖度天大。涵貸太過。特降溫批。不賜斥退。臣誠仰佩眷私。感戴冞切。然其悚怖悶蹙之心。則尤有甚焉。臣之所遭改正之斥。擔在身上。不以時月之稍遠。撕捱之許久。而有所刋滅。則臣之情勢。自始至今。尙一樣耳。當此大論方發。同僚齊聲。而臣不得隨參末議。少效叩陛之忱。蟣蝨微臣。罪負深重。雖以聖度之包容。亦何以累加曲貸耶。惶懍之極。無所措躬。而只此區區憂憤之忱。根於秉彛。玆敢瀝血呼籲。惟聖明留意焉。噫噫。天下之事。未有不治其本。而能善其末者也。丙丁以來。凶逆之發。無歲無之。寔由於不能嚴治其本故耳。懲討不嚴。隄防漸弛。馴致今日之變者。殿下旣已俯諒。則往雖難追。來猶可戒。今此逆獄。何等重大。而究覈未了。徑下酌處之命。臣實未曉其故也。獄情嚴祕。雖未得詳。而只就昨日兩司箚本而言之。有白之窮天罪惡。浮於逆澤。而勘以誅止其身之律。已是失刑之大者。按法收孥。斷不可已。至於李最中。豈可以干連論乎。噫嘻。痛矣。私札之凶言。握手之餘計。旣犯莫重之事。顯有指使之跡。則實是窩窟根柢也。正宜反復盤詰。施以知情之律。而不少留難。容易勘斷。王章未加。輿憤益激。其姪義翊之自來負犯如何。而緊出賊招。情跡疑晦。則豈可以一番納供之糢糊。而遽然卽放耶。至若夢獜之家畜逆澤。參涉凶疏。究覈隱情之道。專在於此。崔鍾岳之袖草質問。借隷效力。情節狼藉。俱是犯萬戮之罪。無一生之理。而遽命酌處。罪止竄配。恐非嚴獄體之道也。金養淳之參見凶疏。李命勳之被告丁寧。鄭聖休之凶言酬酢。而未盡究竟。旋卽白放。已非審覈之道。而又況應坐之有源。豈可以挽止之誣訴。幸逭王法耶。噫。治逆大獄。事體何如。而殿下治之太寬。不待問難於臣僚。一夜之間。遽已處分。憐恕之敎。恐涉私意。獄體之疎虞。已無可言。而輿情之憤鬱。何以少洩耶。亂賊無所懲畏。天討去益解弛。方來之憂。誠不可量矣。伏願聖明。廓揮乾斷。特允廷臣之請。更加嚴覈。各施當律。使亂本永除。獄情究竟。仍命有司。亟治臣傲慢之罪。以警具僚。千萬幸甚。臣無任屛營祈懇之至。謹昧死以聞。省疏具悉。所陳已悉諭矣。爾其勿辭察職。
정조 6년
修撰李頤祥疏曰。伏以。世道日下。倫彝日喪。亂逆之生。殆無虛月。而乃者有白之凶疏又出矣。雖其凶疏。未能得見。只就聖敎中所頒示者而言之。其詬天罵日無父無君之罪。彰著無餘。噫噫。痛矣。此何事也。渠亦我聖主聖母之臣子也。而肆然以不忍聞之說。筆之於不敢言之地。窮凶絶悖。略無顧忌。此實窮天地亘萬所無之極惡大逆。究其胸臆。必欲使群聽驚惑。人心疑動。畢竟爲禍。容有極乎。臣心寒肉顫。歷屢時而不能自定。直欲溘然無知。而不可得也。何幸合辭卽發。聖斷斯廓。王章庶可以少伸。輿憤庶可以少洩。而惟彼澤徵之疏。前唱後喁。一串貫來。疑亂嘗試之跡。昭不可掩。則獨靳拿鞫之請。大失懲討之典。臣請亟允臺啓。竝令嚴鞫。窮覈其端緖。痛絶其根柢。斷不可一刻少緩矣。仍念臣虛帶華銜。前後十朔。聖恩愈益隆摯。臣罪轉極逋慢。每於深山窮谷之中。獲奉有旨。輒瞻望雲天。但有涕淚。惟其自劃之義。粗有迷執。今當大同之論。亦未隨參。揆以常憲。合被重辜。伏乞聖慈。俯賜怜察。亟削臣職。俾安私分。仍勘臣罪。以肅朝綱。不勝萬幸。臣無任憤惋祈懇之至。謹昧死以聞。省疏具悉。所陳已悉諭矣。爾其勿辭察職。
정조 6년
壬寅七月十一日辰時。上御誠正閣。右副承旨入侍時。右副承旨徐鼎修。假注書趙衍德。記注官金鳳顯。別兼春秋徐龍輔。以次進伏訖。上曰。昨日之雨。亦可有效於農穀耶。鼎修曰。田穀已成茁茂。而至於晩移秧。尤當有益矣。命讀江華留守雨澤農形狀啓訖。命退。承史以次退出。
정조 6년
壬寅七月十一日酉時。上御誠正閣。坐直承旨入侍時。左副承旨金宇鎭。假注書趙衍德。記注官金健修金鳳顯。以次進伏訖。上曰。一直提學若入來。卽爲入侍事。分付。賤臣承命出。回奏曰。不爲仕進云矣。命書傳敎曰。向於諸臺疏批書下時。玉堂金履正李頤祥。臺臣金載人等疏批。依此謄布之意。有所下敎。而轉傳之際。遺漏不傳。尙今以疏批未下知之云。當該中官當嚴處。疏批依下敎頒布。命退。承史以次退出。
정조 6년
行都承旨嚴璹藥院進。左承旨李在學坐。右承旨李亨元坐直。左副承旨金宇鎭坐。右副承旨徐鼎修坐。同副承旨李文源坐直。注書趙興鎭病李祖承病。假注書趙衍德藥院直李彙仕直。事變假注書馬思仁仕。
정조 6년
傳于李文源曰。同副承旨入侍。
정조 6년
李亨元啓曰。刑曹判書趙㻐特敎申飭之下。昨違召命。今日又不出肅。事甚未安。卽爲牌招察任。何如。傳曰。允。
정조 6년
李在學啓曰。校理金履正受由。副校理李鼎揆。修撰李頤祥在外。副修撰朴天行傳旨未下。玉堂上下番俱空。已至多日。事甚未安。未差之代。政官牌招開政差出。待下批牌招入直。何如。傳曰。允。
정조 6년
以備忘記。傳于李文源曰。吏曹判書批下。與參判參議牌招開政。
정조 6년
李在學啓曰。吏曹判書李性源。參判鄭一祥。參議趙鼎鎭牌不進。推考傳旨及罷職傳旨。今方捧入。而開政命下之後。如是違牌。不卽擧行。事甚未安。判書參判更卽牌招。何如。傳曰。允。
정조 6년
傳于李在學曰。吏曹參議前望單子入之。徐有防落點。
정조 6년
李在學啓曰。吏曹判書李性源。參判鄭一祥。參議徐有防牌不進。推考傳旨及罷職傳旨。今方捧入。而開政命下之後。如是違牌。尙不擧行。事極未安。判書更卽牌招。參判所當一體牌招。而係是一日四牌。何以爲之。敢稟。傳曰。參議只推。判書參判更爲牌招。
정조 6년
有政。吏批。判書李性源進。參判鄭一祥式暇。參議徐有防進。以李顯模爲副修撰。以李崇祜爲知義禁。以洪絲浩爲工曹正郞。以鄭東驥爲工曹佐郞。學正單金就行。以李崇祜爲同義禁。